የሕዳሴ ግድቡ ለቀጣናው ካለው ፋይዳ አንጻር ጎረቤት ሀገራት ድጋፋቸው ለኢትዮጵያ እንደሚሆን አቶ ገዱ አንዳርጋቸው አስገነዘቡ፡፡
ባሕር ዳር፡ ሰኔ 17/2012 ዓ.ም (አብመድ) ኢትዮጵያ፣ ግብጽና ሱዳን ከግድቡ ጋር በተያያዘ ባደረጓቸው ድርድሮች የግብጽ ወገን የተለያዩ አጀንዳዎችን እያቀረበ ውይይቱን ውጤት አልባ ለማድረግ ተዘጋጅቶ ይመጣ እንደነበር የውጭ ጉዳይ ሚኒስትሩ ተናግረዋል፡፡የኢፌዴሪ የውጭ ጉዳይ ሚኒስትር ገዱ አንዳርጋቸው ታላቁ የኢትዮጵያ ሕዳሴ ግድብ ግንባታና የሦስትዮሽ ድርድሩን በተመለከተ ከአልጄዚራ ጋር ባደረጉት ቃለ ምልስ እንደገለጹት ግብጽ የራሷን ፍላጎት ብቻ ለመጫን ስትሠራ ነበር፡፡ በድርድሩ የግብጽ ወገን የተለያዩ አጀንዳዎችን እያቀረበ ውይይቱን ውጤት አልባ ለማድረግ ተዘጋጅቶ ይመጣ እንደነበርም ሚኒስትሩ ገልጸዋል፡፡ ግብጽ በጎረቤት አገሮች ላይ የጦር ሰፈር ለመመስረትና የኢትዮጵያን ደኅንነት ለመፈታተን የምታደርገውን ጥረት በተመለከተ ለቀረበላቸው ጥያቄም ሚኒስትሩ ምላሽ ሰጥተዋል፡፡ አቶ ገዱ በማብራሪያቸውም ግብጽ የተለያዩ ሙከራዎችን በመጠቀም ላይ መሆኗን፤ ነገር ግን ኢትዮጵያ ከሁሉም ጎረቤት ሀገራት ጋር ማለትም ከሱዳን፣ ከጅቡቲ፣ ከኬንያ፣ ከሶማሊያ፣ ከደቡብ ሱዳን እና ከኤርትራ ጋር ጠንካራ ግንኙነት ያላት በመሆኑ ሙከራው የማይሳካ ህልም መሆኑን አስረድተዋል፡፡ ከዚህ ባለፈ የጎረቤት ሀገራት ግንኙነታቸውን በማጠናከር ወደ ኢኮኖሚያዊ ትስስር እና ውህደት እያመሩ በመሆኑ በዚህ ሁኔታ ሲመዘን ሀገራቱ ግብጽን በመደገፍ ኢትዮጵያን ለማጥቃት ይንቀሳቀሳሉ ብለው እንደማያምኑም አቶ ገዱ አንዳርጋቸው አስገንዝበዋል፡፡ በኢትዮጵያ እና በሱዳን መካከል ያለው ግንኙነት ከመቼውም ጊዜ በተሻለ በከፍተኛ ደረጃ እየተጠናከረ እንደመጣ የገለጹት የውጭ ጉዳይ ሚኒስትሩ ከእርሻ መሬት ጋር በተያያዘ በድንበር አካበቢ የሚነሳው ችግር ለዘመናት የቆየ በመሆኑ ችግሩን በዘለቄታው ለመፍታት ሁለቱ አገራት በጋራ እና በትብብር እየሠሩ መሆኑንም አስረድተዋል። አብመድ ትናንት ባቀረበው ዘገባው የኬንያ ምሁራን ታላቁ የኢትዮጵያ ሕዳሴ ግድብ መጠናቀቅ ለቀጣናው ልማትና ውህደት ወሳኝ ሚና እንደሚኖረው፣ የቅኝ ግዛት ዘመናት ስምምነቶችም ፈጽሞ ተቀባይነት እንደሌላቸውና ቀጣናው ሀገራትም ከኢትዮጵያ ጎን መሆናቸውን መግለጻቸውን ማሳወቁ ይታዎሳል፡፡